​ຈໍ​ແດນ ຮຽກ​ຮ້ອງ​ໃຫ​້ ສປ​ຊ ເອົາ​ມາດ​ຕະ​ການ ເລື້ອງ​​ລີ​ເບຍ
ຈໍ​ແດນ ​​​ແຈກ​ຢາຍຮ່າງ​ຍັດຕິ ຂອງ​ສະພາ​ຄວາມ​ໝັ້ນຄົງ ທີ່ຈະ​ຍົກ​ເລີກ​ ການ​ຂາຍອາວຸດ ແກ່ລັດຖະບານລີ​ເບຍ ​ແລະຍຸດ​ຕິ ການ​ສົ່ງ​ອາ​ວຸດ ໄປ​ໃຫ້​ພວກ​ກະ​ບົດ.
ຈໍແດນ ໄດ້ແຈກຢາຍຮ່າງຍັດຕິຂອງສະພາຄວາມໝັ້ນຄົງອົງການ ສະຫະປະຊາຊາດໃນແລງ ວັນພຸດວານນີ້ ທີ່ຈະຍົກເລີກການຂາຍ ອາວຸດໃຫ້ແກ່ລັດຖະບານລີເບຍ ດຳເນີນງານເພື່ອຍຸດຕິບໍ່ໃຫ້ມີ ການສົ່ງອາວຸດໄປໃຫ້ພວກກະບົດ ແລະຊຸກຍູ້ໃຫ້ລັດຖະບານລີເບຍ ທີ່ນາໆຊາດຮັບຮູ້ ກັບຄືນໄປສູ່ນະຄອນຫຼວງ Tripoli ສະພາຄວາມໝັ້ນຄົງອົງການສະຫະປະຊາຊາດ ໄດ້ພົບປະກັນກ່ອນໜ້ານີ້ ເພື່ອປຶກສາຫາລືສຸກເສີນ ກ່ຽວກັບສະຖານະການໃນລີເບຍ ບ່ອນທີ່ພວກທະຫານບ້ານ ແລະສອງລັດຖະບານທີ່ຕັ້ງຂຶ້ນມາແຂ່ງກັນ ພາໃຫ້ປະເທດດັ່ງກ່າວບໍ່ມີສະຖຽນລະພາບ ມາໂດຍຕະຫລອດ ຫຼັງຈາກທີ່ໄດ້ໂຄ່ນລົ້ມ ມື້ລາງຈອມຜະເດັດການ Moammar Gadhafi ການພົບປະກັນທີ່ວ່ານີ້ ມີຂຶ້ນບໍ່ເທົ່າໃດມື້ ຫຼັງຈາກພວກຫົວຮຸນແຮງກຸ່ມລັດອີສລາມ ໄດ້ນຳວີດີໂອອອກເຜີຍແຜ່ ທີ່ສະແດງໃຫ້ວ່າ ໄດ້ມີການຕັດຫົວຊາວອີຈິບ 21 ຄົນ ທີ່ນັບຖືສາສະໜາຄຣິສ ຊຶ່ງໄດ້ຖືກລັກພາຕົວໄປໃນລີເບຍນັ້ນ ລັດຖະມົນຕີການຕ່າງປະ ເທດຂອງລີເບຍ ທ່ານ Mohammed al-Dairi ເອີ້ນ ສະຖານະການໃນລີເບຍວ່າ “ຮ້າຍແຮງ” ແລະໄດ້ກ່າວຕໍ່ສະພາຄວາມໝັ້ນຄົງວ່າ ໂລກມີຄວາມຮັບຜິດ ຊອບຕໍ່ການປົກປັກຮັກສາສັນຕິພາບ ແລະສະຖຽນລະພາບ ຢູ່ໃນປະເທດດັ່ງກ່າວ